[pic] | KOMISIJA EVROPSKIH SKUPNOSTI |

Bruselj, 16.12.2008

COM(2008) 867 konč.

2008/0267 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1927/2006 o ustanovitvi Evropskega sklada za prilagoditev globalizaciji

{SEC(2008) 3055}{SEC(2008) 3056}

OBRAZLOŽITVENI MEMORANDUM

1. Ozadje predloga

- Razlogi za predlog in njegovi cilji

Namen tega predloga je zagotoviti učinkovitejše odzivanje Evropskega sklada za prilagoditev globalizaciji (ESPG) pri podpori delavcev, ki so postali presežni zaradi globalizacije, začasno razširiti njegovo področje uporabe na odpuščanja delavcev, ki jih je povzročila globalna finančna in gospodarska kriza, in uskladiti delovanje Sklada z njegovim ciljem solidarnosti. Da bi ta cilj dosegli, je treba spremeniti nekatere določbe Uredbe (ES) št. 1927/2006[1] o ustanovitvi Evropskega sklada za prilagoditev globalizaciji.

- Splošno ozadje

Letno poročilo o delovanju ESPG leta 2007 je bilo sestavni del sporočila z naslovom „Prenovljena socialna agenda: priložnosti, dostopnost in solidarnost v Evropi 21. stoletja“[2], ki ga je Komisija sprejela 2. julija 2008. V sporočilu z naslovom „Solidarnost v času sprememb: ESPG v letu 2007 – pregled in obeti“[3] je Komisija napovedala, da namerava spremeniti Uredbo ESPG, preden bo predvidoma do sredine leta 2009 izdala naslednje letno poročilo.

Komisija je v Evropskem načrtu za oživitev gospodarstva[4], objavljenem 26. novembra 2008, napovedala, da želi v okviru odziva Evrope na krizo povečati učinkovitost ESPG kot instrumenta za zgodnjo pomoč. Komisija je ponovno potrdila svojo namero v zvezi s pregledom pravil o ESPG, da bi lahko Sklad hitreje posredoval v ključnih sektorjih, tj. s sofinanciranjem usposabljanja in posredovanjem delovnih mest za delavce, ki postanejo presežni zaradi gospodarske krize.

- Obstoječe določbe na področju predloga

Evropski socialni sklad[5] („ESS“) je bil ustanovljen, da bi prispeval k prednostnim nalogam Skupnosti v zvezi s krepitvijo ekonomske in socialne kohezije, in sicer z izboljšanjem možnosti zaposlovanja in delovnih mest, s spodbujanjem visoke stopnje zaposlenosti ter več in boljših delovnih mest. Podpira evropsko strategijo zaposlovanja in politike držav članic, katerih cilj je doseči polno zaposlenost ter kakovost in produktivnost pri delu, spodbuja socialno vključenost, vključno z dostopom prikrajšanih ljudi do zaposlitve, ter zmanjšuje nacionalne, regionalne in lokalne razlike v zaposlovanju. ESPG se od ESS razlikuje zlasti glede tega, da ESS vključuje večletne programe, ki podpirajo strateške, dolgoročne cilje – zlasti predvidevanje in obvladovanje sprememb ter prestrukturiranje z dejavnostmi, kot je vseživljenjsko učenje. ESPG je odgovor na posebno evropsko krizo zaradi globalizacije. Zagotavlja enkratno, časovno omejeno individualno pomoč, neposredno namenjeno presežnim delavcem.

Predlog o spremembi je povezan z nekaterimi obstoječimi določbami Uredbe ESPG z namenom izboljšati njegovo učinkovitost v smislu ponovnega vključevanja v delovno razmerje delavcev, ki postanejo presežni zaradi globalizacije. Koncepte in določbe v tem predlogu še vedno zajema splošni cilj ESPG izkazovanja solidarnosti z delavci, na katere negativno vplivajo spremembe svetovnega gospodarstva.

- Usklajenost z drugimi politikami in cilji Unije

Podpora Skupnosti za delavce, ki postanejo presežni zaradi večje konkurence na svetovnih trgih, jasno podpira cilje lizbonske strategije o rasti in ustvarjanju delovnih mest. Popolnoma je usklajena s splošnimi cilji evropske strategije zaposlovanja, in sicer doseganjem polne zaposlenosti in zmanjševanjem brezposelnosti in neaktivnosti, izboljšanjem kakovosti in produktivnosti pri delu, izboljšanjem privlačnosti delovnih mest ter krepitvijo socialne in teritorialne kohezije. Pomoč ESPG dopolnjuje ukrepe, ki jih sofinancirajo strukturni skladi, zlasti Evropski socialni sklad.

ESPG podpira integrirane smernice evropske strategije zaposlovanja, zlasti smernice 20, 21 in 24. Slednje zadevajo izboljšanje ujemanja s potrebami trga dela z odpravo ovir za mobilnost delavcev v Evropi in boljšim predvidevanjem potreb po strokovnem znanju, pomanjkanja ter ozkih grl na trgu dela. Z boljšim predvidevanjem in pozitivnim upravljanjem sprememb, predvsem povezanih z liberalizacijo trgovine, spodbujajo prožnost, da bi se zmanjšali družbeni stroški in olajšalo prilagajanje, nudijo podporo za prehode v poklicnem statusu, vključno z usposabljanjem, samozaposlitvijo, ustanavljanjem podjetij ter geografsko mobilnostjo. Poleg tega podpirajo čim boljše izkoriščanje sistemov izobraževanja ter usposabljanja kot odziv na nove zahteve glede usposobljenosti, in sicer se z izboljšanjem opredelitve ter preglednosti kvalifikacij, njihovega učinkovitega priznavanja in potrditvijo neformalnega ter priložnostnega učenja odzivajo na nove poklicne potrebe, ključne sposobnosti in prihodnje zahteve po ustreznem strokovnem znanju.

Poleg tega je Sklad v celoti usklajen z izvajanjem celostnih politik prožne varnosti, kot jih določa sporočilo z naslovom „Oblikovanje skupnih načel prožne varnosti,“ ki ga je Evropski svet sprejel decembra 2007, saj je njegov cilj omogočiti hiter prehod med zaposlitvami za presežne delavce in s tem prispevati k ohranjanju kvalificiranih delavcev na trgu dela.

2. POSVETOVANJE Z ZAINTERESIRANIMI STRANMI IN OCENA UčINKA

- Posvetovanje z zainteresiranimi stranmi

Posvetovalne metode, glavni ciljni sektorji in splošni profil vprašancev

Komisija se je dvakrat posvetovala s strokovnjaki in socialnimi partnerji iz držav članic: prvič julija 2008 z vprašalnikom v zvezi z delovanjem in upravljanjem ESPG ter možnimi izboljšavami, opredeljenimi v letnem poročilu ESPG, drugič pa na konferenci v Bruslju 4. septembra 2008. Dnevni red konference je vključeval vprašanja, opredeljena v letnem poročilu, izpostavljena v odgovorih na vprašalnik in povzeta za potrebe konference v dokumentu za razpravo, ki je bil pred srečanjem poslan vsem udeležencem.

Povzetek odgovorov in njihovo upoštevanje

Komisija si je prizadevala zlasti za potrditev stališč držav članic in ostalih zainteresiranih strani glede ključnih vprašanj, navedenih v letnem poročilu, zlasti v zvezi z: uporabnostjo vključitve dejavnikov globalizacije, ki niso spremembe v mednarodni trgovini; pomembnostjo stopnje sofinanciranja ESPG, številom in naravo primerov odpuščanj, v katere je vključenih več kot 1 000 delavcev, in tudi primerov, v katere je vključenih med 500 in 1 000 delavcev; primernostjo časovnih obdobij, vzpostavljenih v Uredbi (referenčna obdobja in obdobja izvajanja), ter veliko vprašanji, ki zadevajo upravljanje ESPG na ravni EU in na nacionalni ravni. Odgovore je poslalo 22 držav članic in nekatere organizacije socialnih partnerjev.

Vsa ta vprašanja so obravnavana v predlaganih spremembah.

- Zbiranje in uporaba izvedenskih mnenj

Pogodbeno zunanje izvedensko mnenje ni bilo potrebno. Vendar je več zunanjih strokovnjakov dejavno sodelovalo in izrazilo svoja mnenja na konferenci zainteresiranih strani v Bruslju 4. septembra 2008.

- Ocena učinka

Poročilo o oceni učinka je obravnavalo vprašanja, povezana z izvajanjem sedanje uredbe ESPG iz letnega poročila. Komisija je glede na gospodarski in socialni vpliv ocenila tri možnosti – z dvema različicama za tretjo možnost – za razširitev področja uporabe ESPG ter izboljšanje njegove učinkovitosti pri ponovnem vključevanju delavcev, ki ostanejo brez dela zaradi globalizacije, v delovno razmerje.

- V skladu z možnostjo 1, „brez sprememb“ , bi se uporabljala nespremenjena Uredba ESPG. Prednosti te možnosti zadevajo stalnost v smislu zakonodajnega okvira in praktičnih vidikov izvajanja ukrepov, ki se financirajo iz ESPG.

- V skladu z možnostjo 2, „ brez sprememb z izboljšavami “, bi se uvedle številne operativne izboljšave, ne da bi se spremenila Uredba ESPG. Te izboljšave bi vključevale: poenostavitev postopkov in zahtev za vloge; uporabo sedanjih mrež za spodbujanje ESPG med možnimi zainteresiranimi stranmi in izmenjavo dobrih izkušenj; pojasnitev upravičenosti storitvenega sektorja ter ukrepov, kot so nadomestila za mobilnost in mikrokrediti; okrepitev dejavnosti v zvezi z ozaveščanjem za večjo prepoznavnost ESPG.

V skladu z možnostjo 3, „ izboljšave in operativne spremembe “, je Komisija v zvezi z merilom upravičenosti ocenila dve različici:

- V skladu z „ različico A : trgovina “ v okviru možnosti 3 bi merilo upravičenosti še naprej ostajale spremembe v svetovnih trgovinskih tokovih, vendar bi se Uredba ESPG spremenila v zvezi z naslednjim: mejna vrednost za odpuščanja se zniža s 1 000 na 500; med upravičence do podpore ESPG se vključijo tudi delavci, ki so postali presežni pred začetkom referenčnega obdobja; obdobje za izvajanje podpore ESPG se podaljša z 12 mesecev na 24 mesecev; razjasni se višina zneska za tehnično pomoč na pobudo Komisije in razširi področje uporabe tehnične pomoči z vključitvijo v prihodnost usmerjenih dejavnosti; razjasni se pomen „uporabe“ finančnega prispevka; poveča se splošna stopnja podpore ESPG s 50 % na 75 % celotnih stroškov;

- V skladu z „ različico B : trgi “ v okviru možnosti 3 bi se Uredba ESPG spremenila, kot je navedeno zgoraj, z eno razliko: poleg velikih sprememb v svetovnih trgovinskih tokovih upravičenost vključuje tudi velike spremembe na svetovnih trgih, kot so spremembe proizvodnje in proizvodne tehnologije, spremembe organizacije proizvodnje (kot je zunanje izvajanje) ter dostop do surovin in vložkov in njihova cena.

- Razširitev področja uporabe ESPG

Svetovna finančna kriza je in bo tudi v prihodnosti razlog za množična odpuščanja v vedno več sektorjih, ker se ti sektorji soočajo z manjšo razpoložljivostjo posojil in kupno močjo državljanov. Komisija si prizadeva za začasne in izjemne ukrepe, ki bi omogočili večjo odzivnost Sklada na ta vprašanja. Zato Komisija predlaga razširitev področja delovanja sklada za določeno obdobje, da bi mu omogočila ukrepanje v okviru odziva na svetovno finančno in gospodarsko krizo. Ta možnost ni bila vključena v oceno učinka, ki je zadevala predvsem bolj omejeno razširitev področja uporabe na „trge“, kot je omenjeno zgoraj.

Zato je bila ocena učinka prilagojena tako, da vključuje vidike zaposlovanja v okviru finančne krize, opis omejitev sedanje uredbe glede na novo stanje in analizo možnih sprememb Uredbe ESPG, ki bo Skladu kot instrumentu za odziv na krizo omogočila boljše delovanje.

Prav tako je predlog v skladu z razlogi za obstoj ESPG, tj. da mora biti Unija zmožna izkazati solidarnost z delavci, ki so ostali brez dela zaradi motenj v gospodarstvu, ki so posledica svetovnih dogodkov, kot je sedanja svetovna kriza. Načela notranjega trga bi še naprej izključevala spremembe in prestrukturiranje, ki so potrebni na ravni Skupnosti, iz financiranja ESPG.

3. Pravni elementi predloga

- Povzetek predlaganih ukrepov

Namen predlaganih ukrepov je sprememba Uredbe ESPG, da se zagotovi usklajenost Sklada z navedenim ciljem solidarnosti z delavci, ki so ostali brez dela zaradi velikih sprememb, ki jih je povzročila globalizacija, vključno z začasno določbo za podporo delavcem, ki postanejo presežni zaradi svetovne finančne in gospodarske krize.

- Pravna podlaga

Predlog temelji na členu 159 Pogodbe ES.

- Načelo subsidiarnosti

Načelo subsidiarnosti se uporablja, če predlog ni v izključni pristojnosti Skupnosti.

Države članice ne morejo v zadostni meri doseči ciljev predloga iz naslednjih razlogov: dosežejo se lahko le s spremembo sedanje uredbe.

Ukrepi Skupnosti bodo učinkoviteje uresničili cilje predloga zaradi naslednjega razloga:

Kot je navedeno v obrazložitvenem memorandumu[6] k prvotnemu predlogu Uredbe ESPG, lahko Skupnost v skladu z načelom subsidiarnosti iz člena 5 Pogodbe sprejme ukrepe za pospeševanje cilja solidarnosti.

Pri oblikovanju tega predloga je Komisija upoštevala kvantitativne podatke, ki so bili na voljo po prvih 18 mesecih delovanja ESPG, vključno s podatki iz prvega letnega poročila o ESPG.

Delovanje tega instrumenta lahko spremeni le zakonodajna pobuda, sprejeta na ravni Unije. Predlog določa pravila za delovanje finančnega instrumenta na ravni Skupnosti.

Predlog je torej v skladu z načelom subsidiarnosti.

- Načelo sorazmernosti

Predlog je v skladu z načelom sorazmernosti iz naslednjih razlogov:

V skladu z načelom sorazmernosti določbe te uredbe ne presegajo tistega, kar je potrebno za dosego ciljev Uredbe. Predlagane spremembe Uredbe (ES) št. 1927/2006 so omejene na spremembe, ki so potrebne za okrepitev vpliva ESPG v zvezi s ponovnim vključevanjem delavcev, ki so ostali brez dela zaradi sprememb v svetovnem gospodarstvu, v delovno razmerje.

V primerjavi z obstoječo uredbo ESPG spremenjena uredba ne povzroča dodatne upravne obremenitve za države članice.

- Izbira instrumenta

Predlagani instrument: uredba.

Druga sredstva ne bi ustrezala zaradi naslednjega razloga:

Uredba je primeren pravni instrument za spremembo obstoječe uredbe.

4. Proračunske posledice

Člen 28 Medinstitucionalnega sporazuma med Evropskim parlamentom, Svetom in Komisijo z dne 17. maja 2006[7] o proračunski disciplini in dobrem finančnem poslovodenju določa, da ESPG ne sme presegati najvišjega letnega zneska v višini 500 milijonov EUR .

Kot je objavljeno v Sporočilu o evropskem načrtu za oživitev gospodarstva, bo Komisija pregledala proračunska sredstva, ki so na voljo ESPG glede na izvajanje revidiranih pravil .

5. Dodatne informacije

- Podrobna obrazložitev predloga

Predlagana sprememba člena 1 razširi področje uporabe ESPG kot odziv na svetovno finančno in gospodarsko krizo in vsebuje potrebne prilagoditve za začasno zagotavljanje podpore delavcem, ki postanejo zaradi te krize presežni.

Predlagane spremembe člena 2 znižujejo mejno vrednost presežnih delavcev s 1 000 na 500, pojasnjujejo, kakšno je stanje v zvezi s primeri, predloženimi v skladu z merili za pomoč iz člena 2(c), in na podlagi sodne prakse uvajajo opredelitev dogodka, ki velja kot odpust[8].

Namen predlagane spremembe člena 5(2)(a) je zagotovitev pravičnega in nediskriminatornega obravnavanja tistih delavcev, ki so postali presežni pred 4-mesečnim referenčnim obdobjem iz člena 2(a) ali 2(c) ali po njem, vendar so jasno povezani z istim primerom presežnih delavcev.

Predlagane spremembe člena 8 pojasnjujejo podlago za izračun razpoložljivega zneska za tehnično pomoč in obseg dejavnosti, ki se lahko financirajo v skladu s členom 13.

Predlagana sprememba člena 10 zvišuje stopnjo pomoči s 50 % na 75 %, da ta pomoč bolje odraža nujnost prispevka za podporo presežnim delavcem.

Predlagana sprememba člena 13 podaljšuje obdobje izvajanja prispevka ESPG z 12 mesecev na 24 mesecev.

Predlagana sprememba člena 20 določa, da lahko na podlagi predloga Komisije Evropski parlament in Svet na podlagi vmesnega ovrednotenja iz odstavka 1(a) člena 17 pregledata to uredbo, vključno z začasnim odstopanjem iz odstavka 1(a) člena 1.

2008/0267 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1927/2006 o ustanovitvi Evropskega sklada za prilagoditev globalizaciji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti tretjega odstavka člena 159 Pogodbe,

ob upoštevanju predloga Komisije[9],

ob upoštevanju mnenja Evropskega ekonomsko-socialnega odbora[10],

ob upoštevanju mnenja Odbora regij[11],

v skladu s postopkom iz člena 251 Pogodbe[12],

ob upoštevanju naslednjega:

(1) Z Uredbo (ES) št. 1927/2006 Evropskega parlamenta in Sveta z dne 20. decembra 2006[13] je bil ustanovljen Evropski sklad za prilagoditev globalizaciji (ESPG), da se zagotovi podpora in izkaže solidarnost delavcem, ki postanejo presežni zaradi velikih strukturnih sprememb svetovnih trgovinskih tokov, ki jih povzroča globalizacija.

(2) Komisija je predložila prvo letno poročilo Evropskemu parlamentu in Svetu v skladu s členom 16 Uredbe (ES) št. 1927/2006. V tem poročilu, ki je vključeno v Sporočilo z dne 2. julija 2008[14], je Komisija ugotovila, da je treba okrepiti vpliv ESPG na odpiranje delovnih mest in možnosti izobraževanja za evropske delavce.

(3) Sporočilo Komisije „Nove spretnosti in znanja za nova delovna mesta: predvidevanje in usklajevanje potreb in znanja na trgu dela“[15] ter skupna načela prožne varnosti, ki jih je Evropski svet sprejel 14. decembra 2007, poudarjajo cilje spodbujanja trajne prilagodljivosti in zaposljivosti delavcev prek boljših možnosti za učenje na vseh ravneh ter strategij za razvoj spretnosti in znanja, ki ustrezajo potrebam gospodarstva.

(4) Komisija je 26. novembra 2008 sprejela Sporočilo o evropskem načrtu za oživitev gospodarstva[16], ki temelji na temeljnih načelih solidarnosti in socialne pravičnosti. V okviru odziva na krizo je treba spremeniti pravila ESPG, da se začasno razširi njegovo področje uporabe in da se mu omogoči učinkovitejše odzivanje na krizne razmere.

(5) Za zagotovitev pregledne uporabe meril za pomoč je treba opredeliti primere, ki veljajo kot odpuščanje. V okviru prizadevanja za večjo prilagodljivost pri predložitvi vlog držav članic in boljše doseganje cilja solidarnosti je treba znižati prag presežnih delavcev.

(6) V skladu s ciljem pravičnega in nediskriminatornega obravnavanja morajo biti vsi delavci, katerih odpustitev se lahko jasno poveže z istim primerom presežnih delavcev, upravičeni do ugodnosti iz svežnja prilagojenih storitev, predstavljenega za prispevek ESGP.

(7) Za lažje izvajanje ESGP je treba uporabljati tehnično pomoč na pobudo Komisije.

(8) Za večjo skladnost stopnje sofinanciranja za podporo ESPG s stopnjami pomoči v okviru Evropskega socialnega sklada je treba stopnjo sofinanciranja za podporo ESPG povečati.

(9) Da se izboljša kakovost ukrepov in zagotovi dovolj časa, da bi lahko ukrepi uspešno prispevali k ponovni vključitvi najbolj ranljivih delavcev na trg dela, je treba podaljšati in pojasniti obdobje, v katerem je treba izvesti upravičene ukrepe.

(10) Primerno je pregledati delovanje ESPG, vključno z začasnim odstopanjem za podporo delavcem, ki postanejo presežni zaradi svetovne finančne in gospodarske krize.

(11) Uredba (ES) št. 1927/2006 se mora zato ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 1927/2006 se spremeni:

1. V členu 1 se vstavi nov odstavek 1a:

„1a. Z odstopanjem od člena 1 zagotavlja ESPG podporo tudi delavcem, ki postanejo presežni zaradi svetovne finančne in gospodarske krize, če vloge ustrezajo merilom iz člena 2(a), (b) ali (c).

To odstopanje se uporablja za vse vloge, predložene pred 31. decembrom 2010.“

2. Člen 2 se nadomesti z naslednjim:

„ Člen 2

Merila za pomoč

Finančni prispevek iz ESPG bo določen, kjer velike strukturne spremembe v svetovnih trgovinskih tokovih privedejo do resnih gospodarskih motenj, predvsem do bistvenega povečanja uvoza v EU ali hitrega padca tržnega deleža EU v nekem sektorju ali preselitve proizvodnje v tretje države, kar povzroči:

(a) vsaj 500 presežnih delavcev v obdobju 4 mesecev v podjetju v državi članici, vključno z delavci, ki postanejo presežni pri dobaviteljih ali proizvajalcih v poproizvodni fazi; ali

(b) vsaj 500 presežnih delavcev v obdobju 9 mesecev, zlasti v malih in srednje velikih podjetjih, v oddelku NACE 2 v eni regiji ali dveh sosednjih regijah po ravni NUTS II ali

(c) na majhnih trgih dela ali v izrednih okoliščinah, ki jih mora zadevna država članica ustrezno utemeljiti, je lahko vloga za prispevke iz ESPG sprejemljiva, kadar odpuščanje delavcev resno vpliva na zaposlenost in lokalno gospodarstvo, tudi če pogoji iz pododstavkov (a) in(b) niso v celoti izpolnjeni. Država članica navede, da njena vloga ne izpolnjuje v celoti meril za pomoč iz točke (a) ali (b). Skupna višina prispevkov, ki so dodeljeni v izrednih okoliščinah, na leto ne sme presegati 15 % odhodkov ESPG.

Za izračun števila presežnih delavcev iz točk (a), (b) in (c) prvega odstavka se odpuščanje šteje od trenutka, ko delodajalec obvesti presežnega delavca o prekinitvi pogodbe o zaposlitvi, ali od dejanske prekinitve pogodbe o zaposlitvi pred njenim iztekom zaradi razlogov, ki niso povezani z posameznim zadevnim delavcem. V vsakem primeru je treba izbrati eno od teh dveh možnosti in jo navesti v vlogi.“

3. Člen 5 se spremeni:

V odstavku 2 se točka (a) nadomesti z naslednjim:

„(a) obrazloženo analizo povezave med tehnološkimi presežki in velikimi strukturnimi spremembami v svetovnih trgovinskih tokovih ali finančno in gospodarsko krizo, navedbo števila presežnih delavcev ter razlago nepredvidene narave teh tehnoloških presežkov. Odpuščanja, do katerih pride pred ali po obdobju iz člena 2(a) ali člena 2(c), če vloga v skladu s slednjim odstopa od meril iz člena 2(a), lahko zajemajo sofinancirani ukrepi, če je do odpuščanj prišlo po splošni razglasitvi načrtovanih odpuščanj in je mogoče ugotoviti jasno funkcionalno povezavo z dogodkom, ki je povzročil odpuščanje v referenčnem obdobju,“

4. Člen 8 se nadomesti z naslednjim:

„ Člen 8

Tehnična pomoč na pobudo Komisije

1. Na pobudo Komisije se lahko ESPG v okviru zgornje meje 0,35 % najvišjega zneska za ESPG za navedeno leto uporabi za financiranje dejavnosti priprave, spremljanja, informiranja, razvoja temeljnega znanja, ki je potrebno za izvajanje ESPG, upravne in tehnične podpore, revizije, nadzora in vrednotenja, potrebnih za izvajanje te uredbe.

2. Proračunski organ na podlagi predloga Komisije na začetku vsakega leta zagotovi znesek za tehnično pomoč v okviru zgornje meje iz odstavka 1.

3. Naloge iz odstavka 1 se izvršijo v skladu s Finančno uredbo in izvedbenimi pravili, ki se uporabljajo za to obliko izvrševanja proračuna.“

5. V členu 10 se odstavek 1 nadomesti z naslednjim:

„1. Komisija na podlagi ocene, izvedene v skladu s členom 5(5), predvsem ob upoštevanju števila delavcev, ki potrebujejo pomoč, predlaganih ukrepov in predvidenih stroškov čim prej oceni ter predlaga znesek finančnega prispevka, ki se lahko izplača, če sploh, glede na omejitve sredstev, ki so na voljo. Znesek ne sme preseči 75 % celotnega zneska predvidenih stroškov iz člena 5(2)(d).“

6. V členu 13 se odstavek 2 nadomesti z naslednjim:

„2. Države članice izvedejo vse upravičene ukrepe, vključene v usklajen sveženj prilagojenih storitev, v roku 24 mesecev od datuma vloge v skladu s členom 5.“

7. V členu 20 se za prvim pododstavkom vstavi nov pododstavek:

„Na podlagi predloga Komisije lahko Evropski parlament in Svet pregledata to uredbo, vključno z začasnim odstopanjem iz odstavka 1(a) člena 1.“

Člen 2

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

OCENA FINANČNIH POSLEDIC ZAKONODAJNEGA PREDLOGA

1. NASLOV PREDLOGA:

Uredba Evropskega parlamenta in Sveta o spremembi Uredbe (ES) št. 1927/2006 o ustanovitvi Evropskega sklada za prilagoditev globalizaciji.

2. OKVIR ABM/ABB

Zadevno(-a) področje(-a) in povezana(-e) dejavnost(-i):

Konkurenčnost za rast in zaposlovanje

3. PRORAČUNSKE VRSTICE

3.1. Proračunske vrstice (vrstice za poslovanje in z njimi povezane vrstice za tehnično in upravno pomoč (nekdanje vrstice BA)) z navedbo imena postavke:

40.0243 Rezerva za Evropski sklad za prilagoditev globalizaciji04.0501 Evropski sklad za prilagoditev globalizaciji (EGF)04.010414 Evropski sklad za prilagoditev globalizaciji (ESPG) – Odhodki za upravno poslovodenje

Medinstitucionalni sporazum o proračunski disciplini in dobrem finančnem poslovodenju z dne 17. maja 2006 v točki 28 določa postopek za vključitev odobrenih proračunskih sredstev za ESPG v proračun ter omejuje najvišji letni znesek, ki je na voljo za ESPG, na 500 milijonov EUR.

3.2. Trajanje ukrepa in finančnega vpliva:

Uredba bo pregledana do 31. decembra 2013 (člen 20 Uredbe št. 1927/2006).

3.3. Značilnosti proračuna:

Proračunska vrstica | Vrsta odhodkov | Novo | Prispevek Efte | Prispevki držav prosilk | Razdelek v finančni perspektivi |

04.0501 | neobvezni | nedif. | NE | NE | NE | 1.1 |

04.010414 | neobvezni | nedif. | NE | NE | NE | 1.1 |

4. POVZETEK SREDSTEV

4.1. Finančna sredstva

4.1.1. Povzetek odobritev za prevzem obveznosti (OPO) in odobritev plačil (OP)

v mio EUR (na tri decimalna mesta natančno)

Vrsta odhodkov | Oddelek št. | 2009 | 2010 | 2011 | 2012 | 2013 | 2014 | Skupaj |

Odhodki iz poslovanja |

Odobritve za prevzem obveznosti (OPO) | 8.1. | a | pm | pm | pm | pm | pm | pm | pm |

Odobritve plačil (OP) | b | pm | pm | pm | pm | pm | pm | pm |

Upravni odhodki, ki jih referenčni znesek krije |

Tehnična in upravna pomoč (NS) | 8.2.4. | c | pm | pm | pm | pm | pm | pm | pm |

REFERENČNI ZNESEK SKUPAJ |

Odobritve za prevzem obveznosti | a+c | pm | pm | pm | pm | pm | pm | pm |

Odobritve plačil | b+c | pm | pm | pm | pm | pm | pm | pm |

Upravni odhodki, ki jih referenčni znesek ne krije |

Človeški viri in z njimi povezani odhodki (NS) | 8.2.5. | d | 0.732 | 0.854 | 0.976 | 0.876 | 0.976 | 0.976 | 0.732 |

Upravni stroški, ki jih referenčni znesek ne krije, razen stroškov za človeške vire in z njimi povezanih stroškov (NS) | 8.2.6. | e | pm | pm | pm | pm | pm | pm | pm |

Predvideni stroški financiranja ukrepa skupaj |

OPO, vključno s stroški za človeške vire, SKUPAJ | a+c+d+e | pm | pm | pm | pm | pm | pm | pm |

OP, vključno s stroški za človeške vire, SKUPAJ | b+c+d+e | pm | pm | pm | pm | pm | pm | pm |

Podrobnosti o sofinanciranju

Če so države članice ali drugi organi (treba jih je navesti) vključeni v sofinanciranje, se v spodnjo razpredelnico vpiše predvidena raven tega sofinanciranja (lahko se dodajo vrstice, če ukrep sofinancirajo različni organi):

v mio EUR (na tri decimalna mesta natančno)

Organ, ki sofinancira ukrep | 2009 | 2010 | 2011 | 2012 | 2013 | 2014 | Skupaj |

…………………… | f |

OP, vključno s sofinanciranjem, SKUPAJ | a+c+d+e+f | pm | pm | pm | pm | pm | pm | pm |

4.1.2. Skladnost s finančnim načrtovanjem

X Predlog je skladen s sedanjim finančnim načrtovanjem.

( Predlog bo zahteval ponovno načrtovanje ustreznega razdelka v finančni perspektivi.

X Predlog lahko zahteva uporabo določb Medinstitucionalnega sporazuma[17] (tj. instrumenta prilagodljivosti ali spremembe finančne perspektive).

4.1.3. Finančni vpliv na prihodke

X Predlog nima finančnih posledic za prihodke.

( Predlog ima finančni vpliv – učinek na prihodke je naslednji:

v mio EUR (na eno decimalno mesto natančno)

Pred ukrepom [Leto n-1] | Stanje po ukrepu |

Število potrebnih človeških virov SKUPAJ | 6 | 7 | 8 | 8 | 8 | 8 |

5. ZNAČILNOSTI IN CILJI

5.1. Potreba, ki jo je treba kratkoročno ali dolgoročno kriti

Glej obrazložitveni memorandum.

5.2. Dodana vrednost zaradi vključitve Skupnosti, skladnost predloga z drugimi finančnimi instrumenti in možne sinergije

Glej obrazložitveni memorandum.

5.3. Cilji in pričakovani rezultati predloga ter z njimi povezani kazalniki v okviru ABM

Glej obrazložitveni memorandum.

5.4. Metoda izvedbe (okvirno)

( Centralizirano upravljanje

( neposredno Komisija

( posredno s prenosom na:

( izvajalske agencije

( organe, ki so jih ustanovile Skupnosti, kakor je navedeno v členu 185 finančne uredbe

( nacionalne javne organe/organe, ki opravljajo javne storitve

X Deljeno ali decentralizirano upravljanje

X z državami članicami

( s tretjimi državami

( Skupno upravljanje z mednarodnimi organizacijami (treba jih je navesti)

Opombe:

6. NADZOR IN VREDNOTENJE

Člen 16 Uredbe ESPG določa, da mora Komisija Evropskemu parlamentu in Svetu vsako leto predstaviti poročilo o obsegu in kakovosti dejavnosti, ki so se izvajale v okviru Uredbe ESPG v prejšnjem letu. To poročilo med drugim vsebuje ugotovitve Komisije glede dejavnosti nadzora v zadevnem letu.

V skladu s členom 17 Uredbe ESPG mora Komisija do 31. decembra 2011 v tesnem sodelovanju z državami članicami izvesti vmesno ovrednotenje učinkovitosti in trajnosti rezultatov, pridobljenih v okviru ESPG. Komisija mora do 31. decembra 2014 s pomočjo zunanjih strokovnjakov izvesti naknadno ovrednotenje, da bi izmerili učinek ESPG in njegovo dodano vrednost.

7. UKREPI PROTI GOLJUFIJAM

Ukrepi, določeni za deljeno upravljanje, se uporabljajo za ESPG. Poleg tega morajo v skladu s členom 18 Uredbe ESPG države članice najprej prevzeti odgovornost za finančni nadzor ukrepov, vključno s preprečevanjem, ugotavljanjem in popravljanjem nepravilnosti.

8. PODROBNOSTI O SREDSTVIH

8.1. Cilji predloga z vidika stroškov financiranja

odobritve za prevzem obveznosti v mio EUR (na tri decimalna mesta natančno)

2009 | 2010 | 2011 | 2012 | 2013 | 2014 |

Uradniki ali začasno osebje[20] (XX 01 01) | A*/AD | 4 | 5 | 6 | 6 | 6 | 6 |

B*, C*/AST | 2 | 2 | 2 | 2 | 2 | 2 |

Osebje, financirano[21] iz člena XX 01 02 |

Drugo osebje[22], financirano iz člena XX 01 04/05 |

SKUPAJ | 6 | 7 | 8 | 8 | 8 | 8 |

8.2.2. Opis nalog, ki izhajajo iz ukrepa

Ocenjevanje vlog, ki se spremljajo v postopkih sprejemanja, priprava letnih poročil, pregledovanje zakonodaje, spremljanje in izvajanje revizij, zagotavljanje nasvetov in napotkov možnim in dejanskim vlagateljem itd.

8.2.3. Človeški viri – viri delovnih mest (po sistemizaciji)

X Delovna mesta, trenutno dodeljena za upravljanje programa, ki se nadomesti ali podaljša

( Delovna mesta, ki so bila predhodno dodeljena pri izvajanju LSP/PPP za leto n

( Delovna mesta, potrebna v naslednjem postopku LSP/PPP

( Delovna mesta, ki bodo zapolnjena s prerazporeditvijo obstoječih človeških virov znotraj službe (notranja prerazporeditev)

( Delovna mesta, potrebna za leto n, ki niso predvidena pri izvajanju LSP/PPP za zadevno leto

8.2.4. Drugi upravni odhodki, ki jih referenčni znesek krije (XX 01 04/05 – Odhodki za upravno poslovodenje)

v mio EUR (na tri decimalna mesta natančno)

Proračunska vrstica (številka in ime postavke) | Leto n | Leto n+1 | Leto n+2 | Leto n+3 | Leto n+4 | Leto n+5 in pozneje | SKUPAJ |

Druga tehnična in upravna pomoč |

– notranja |

– zunanja |

Tehnična in upravna pomoč SKUPAJ |

8.2.5. Stroški financiranja človeških virov in z njimi povezani stroški, ki jih referenčni znesek ne krije

v mio EUR (na tri decimalna mesta natančno)

Vrsta človeških virov | 2009 | 2010 | 2011 | 2012 | 2013 | 2014 |

Uradniki in začasno osebje (XX 01 01) | 0,732 | 0,854 | 0,976 | 0,876 | 0,976 | 0,976 |

Osebje, financirano iz člena XX 01 02 (pomožno osebje, napoteni nacionalni izvedenci, pogodbeno osebje itd.) (navesti proračunsko vrstico) | 0 | 0 | 0 | 0 | 0 | 0 |

Stroški za človeške vire in z njimi povezani stroški (ki jih referenčni znesek NE krije) SKUPAJ | 0,732 | 0,854 | 0,976 | 0,876 | 0,976 | 0,976 |

Izračun – Uradniki in začasni uslužbenci |

Šest do osem zakonsko določenih delovnih mest po 122 000 EUR na leto |

Izračun – Osebje, financirano iz člena XX 01 02 |

8.2.6. Drugi upravni odhodki, ki jih referenčni znesek ne krije v mio EUR (na tri decimalna mesta natančno) |

Leto n | Leto n+1 | Leto n+2 | Leto n+3 | Leto n+4 | Leto n+5 in pozneje | SKUPAJ |

XX 01 02 11 01 – Misije |

XX 01 02 11 02 – Sestanki in konference |

XX 01 02 11 03 – Odbori[24] |

XX 01 02 11 04 – Študije in konzultacije |

XX 01 02 11 05 – Informacijski sistemi |

2 Drugi odhodki za poslovodenje skupaj (XX 01 02 11) |

3 Drugi odhodki upravne narave (opredeliti, vključno s sklicem na proračunsko vrstico) |

Upravni odhodki, razen stroškov za človeške vire in z njimi povezanih stroškov (ki jih referenčni znesek NE krije), SKUPAJ |

Izračun – Drugi upravni odhodki, ki jih referenčni znesek ne krije |

[1] UL L 406, 30.12.2006, str. 1. Uredba, kakor je bila popravljena v UL L 48, 22.2.2008, str. 82, za angleški jezik pa v UL L 202, 31.7.2008, str. 74.

[2] COM(2008) 412, 2.7.2008.

[3] COM(2008) 421, 2.7.2008.

[4] COM(2008) 800, 26.11.2008.

[5] Uredba (ES) št. 1081/2006, (UL L 210, 31.7.2006, str. 12).

[6] COM(2006) 91, 1.3.2006.

[7] UL C 139, 14.6.2006, str. 1.

[8] Zadeva C-188/02 Junk [2005] ECR I-885.

[9] UL C , , str. .

[10] UL C , , str. .

[11] UL C , , str. .

[12] UL C , , str. .

[13] UL L 48, 22.2.2008, str. 82.

[14] COM(2008) 421.

[15] COM(2008) 868.

[16] COM(2008) 800.

[17] Glej točki 19 in 24 Medinstitucionalnega sporazuma.

[18] Po potrebi, tj. če ukrep traja več kot 6 let, se dodajo stolpci.

[19] Kakor je opisano v oddelku 5.3.

[20] Teh stroškov referenčni znesek NE krije.

[21] Teh stroškov referenčni znesek NE krije.

[22] Te stroške referenčni znesek krije.

[23] S sklicevanjem na posebno oceno finančnih posledic zakonodajnega predloga za zadevno(-e) izvajalsko(-e) agencijo(-e).

[24] Opredeliti vrsto odbora in skupino, v katero spada.